Ευγένιος Τζιμογιάννης

Παγκόσμια Ἡμέρα Ἑλληνικῆς Γλώσσας
2026-02-06 17:30 - 20:00 UTC | Αίθουσα του Δήμου Αμαρουσίου, Βασιλίσσης Σοφίας 9, Mαρούσι, Αθήνα
Δελτίο Τύπου
για την εσπερίδα του Κ.Ε.Μ.Ε. «Ευγένιος Τζιμογιάννης» με θέμα:
«Παγκόσμια Ημέρα Ελληνικής Γλώσσας»
Την περίοδο που η Ελλάδα βρισκόταν στη δίνη των απειλών, περί επερχόμενων Μνημονίων ή Brexit, δεχόμενη αήθεις, συκοφαντικές επιθέσεις, σχεδόν από το σύνολο των ηγετών των κρατών – μελών της Ε.Ε., αλλά και από πληθώρα γνωστών ΜΜΕ (εφημερίδες, περιοδικά, τηλεοπτικοί δίαυλοι), στη Νάπολη της Ιταλίας, όπως και σε αναρίθμητες ευρωπαϊκές πόλεις, Έλληνες και Φιλέλληνες οργάνωναν μαχητικές διαδηλώσεις συμπαράστασης στην πατρίδα μας.
Στη Νάπολη, αρχαία ελληνική αποικία Ευβοιέων (από την Παρθενόπη), ο Καθηγητής του Πανεπιστημίου της Καλαβρίας, Ιστορικός – Λεξικογράφος, πρώην Πρόεδρος της Ομοσπονδίας Ελληνικών Κοινοτήτων και Αδελφοτήτων Ιταλίας, Δρ Ιωάννης Κορίνθιος, ο οποίος, μαζί με μια μικρή ομάδα Ελλήνων και τη Δημοτική Αρχή της πόλης, οργάνωνε τις αντιδράσεις στα σχέδια των «σκληρών» της Ε.Ε., συνέλαβε την ιδέα της καθιέρωσης της Παγκόσμιας Ημέρας Ελληνικής Γλώσσας, πιστεύοντας ότι έτσι, εκτός από τη διόρθωση ενός εθνικού, ιστορικού σφάλματος, η συγκεκριμένη δραστηριότητα θα υπενθυμίσει εμφατικά, σε όλη την ανθρωπότητα, το πολύπλευρο χρέος της έναντι του Ελληνισμού και της Ελληνικής Γλώσσας. Την προσπάθεια, που οργανώθηκε και γιγαντώθηκε τάχιστα, συνέδραμαν αμέσως ο Δήμαρχος και το Δημοτικό Συμβούλιο της Νάπολης, πλήθος Ακαδημαϊκών Δασκάλων και Εκπαιδευτικών, στα Κλασσικά Λύκεια της Ιταλίας.
Διαμορφώνοντας Οδικό Χάρτη, για την επίτευξη του οράματος, ο Καθηγητής, Δρ Κορίνθιος και οι συνεργάτες του, ξεκίνησαν μεγαλειώδεις εκδηλώσεις για την Ελληνική Γλώσσα, κινητοποίησαν όλη την Ελληνική Ομογένεια, σε όλα τα μήκη και τα πλάτη του κόσμου, και συγκρότησαν Φάκελο Διεκδίκησης της Αναγνώρισης, σε επίπεδο UNESCO. Όλα αυτά, οι Έλληνες της Νάπολης, τα κατέστησαν γνωστά στη Βουλή των Ελλήνων, ενημερώνοντας κατ΄ επανάληψη, τα μέλη της Ειδικής, Μόνιμης Επιτροπής του Ελληνισμού της Διασποράς. Ταυτόχρονα, οι Εκδηλώσεις στη Νάπολη, θεσμοθετήθηκαν και έγιναν «μαγνήτης» για όλη την Ομογένεια. Ενώ η πρόταση και ο Φάκελος για την UNESCO, πήρε το γνωστό δρόμο της πολύχρονης καθυστέρησης…
Με τη διαρκώς αυξανόμενη πίεση της Νάπολης, αλλά και υπό το βάρος της συμπαράστασής τους, από φορείς στην Ελλάδα και σ’ όλο τον κόσμο, δέκα (10) χρόνια μετά, η Ελλάδα έφερε το Αίτημα στη Γενική Συνέλευση της UNESCO, στη Σαμαρκάνδη του Ουζμπεκιστάν, το οποίο εγκρίθηκε. Έκτοτε, έσπευσαν να οικειοποιηθούν, με περισσή αμετροέπεια και έπαρση, ο πρωθυπουργός και όλο σχεδόν το «επιτελικό κράτος». Αποσιωπώντας κάθε αναφορά στους εμπνευστές και στους ανιδιοτελείς εργάτες της προσπάθειας, ένδεκα (11) ετών, Έλληνες και ξένους. Ο Μητσοτάκης και δεκάδες σχετικοί και άσχετοι, ετοιμάζονται να συμμετάσχουν σε φιέστα, στις 9 Φεβρουαρίου, στο νέο Μουσείο της Ακρόπολης, «λησμονώντας» την οφειλόμενη τιμή στους πρωτοπόρους.
Στην εφετινή διεθνή εκδήλωση, που θα πραγματοποιηθεί στο Πανεπιστήμιο της Καλαβρίας (Νάπολη – Ιταλίας) τη Δευτέρα, 9 Φεβρουαρίου 2026, με τη συμμετοχή πολλών ελληνικών συλλογικοτήτων και γλωσσολόγων, το Κ.Ε.Μ.Ε. «Ευγένιος Τζιμογιάννης» θα εκπροσωπηθεί από τα εξέχοντα μέλη του Διοικητικού του Συμβουλίου κ. Κωνσταντίνο Κυριακού και κα Γεωργία Τζέμη – Τζιμογιάννη, τους οποίους θα συνοδεύει ο άμισθος επιστημονικός μας συνεργάτης Δημοσιογράφος Δρ Αθανάσιος Χούπης.
Θα προηγηθεί των εκδηλώσεων αυτών, εσπερίδα με θέμα «Παγκόσμια Ημέρα Ελληνικής Γλώσσας», που διοργανώνει το Κέντρο Ερευνών, Μελετών και Επιμόρφωσης «Ευγένιος Τζιμογιάννης», στην Αίθουσα του Δημοτικού Συμβουλίου Αμαρουσίου, την Παρασκευή, 6 Φεβρουαρίου 2026 και ώρα 17:30, με ομιλητές τους κ.κ. Δημήτριο Νατσιό, Πρόεδρο του Δημοκρατικού Πατριωτικού Λαϊκού Κινήματος ΝΙΚΗ, Δρ Ιωάννη Κορίνθιο, Καθηγητή του Πανεπιστημίου της Καλαβρίας (Κάτω Ιταλία), Δρ π. Ιωάννη Ζόζουλακ, Καθηγητή Βυζαντινής Φιλοσοφίας και Ελληνικής Γλώσσας στο Πανεπιστήμιο του Κωνσταντίνου του Φιλοσόφου στη Νίτρα (Σλοβακία) και π. Βελισάριο Γκεζερλή, Δρ Πληροφορικής και Λειτουργιολόγος. Θα ακολουθήσουν δύο παρεμβάσεις από τους κ.κ. Ιωάννη Καργάκο, Φιλόλογο των Αρσακείων Σχολείων και Κωνσταντίνο Τσινάλη, Καθηγητή Φωνητικής και Ορθοφωνίας. Συντονιστής θα είναι ο έγκριτος Δημοσιογράφος της ΕΡΤ Δρ Αθανάσιος Χούπης.
Της εσπερίδας θα προηγηθεί η ευλογία της Αγιοβασιλιάτικης πίτας του Κ.Ε.Μ.Ε. «Ευγένιος Τζινογιάννης». Στο πλαίσιο της εκδήλωσης θα απονεμηθεί στον κ. Καργάκο τιμητική πλακέτα στη Μνήμη του Διδασκάλου του Γένους αειμνήστου Καθηγητού Σαράντου Καργάκου (+14 Ιανουαρίου 2019).
Η είσοδος είναι ελεύθερη.
Εκ μέρους του Δ.Σ.
Ο Πρόεδρος
Δημήτριος Γ. Μεταλληνός

"Πολιτική Προστασία: Στρατηγικές Ανθεκτικότητας και Ψηφιακής Καινοτομίας, στη Διαχείριση Σύγχρονων Κρίσεων"
2026-02-19 19:00 - 21:30 | Αίθουσα Δήμου Χαλανδρίου, Στρατάρχου Αλεξάνδρου Παπάγου 7, Χαλάνδρι, 15234, Greece
Δ Ε Λ Τ Ι Ο Τ Υ Π Ο Υ για την Εσπερίδα Διαχείρισης Σύγχρονων Κρίσεων.
Σε μια χρονική στιγμή που, η κυβέρνηση επιδίδεται στα συνηθισμένα επικοινωνιακά της τεχνάσματα και οι πολιτικές δυνάμεις του Τόπου αποφεύγουν να εστιάσουν το δημόσιο λόγο τους στα μείζονα ζητήματα της εθνικής και κοινωνικής πραγματικότητας, για μια ακόμη φορά, η ΝΙΚΗ, μέσω του Κέντρου Ερευνών, Μελετών και Επιμόρφωσης (Κ.Ε.Μ.Ε) “Ευγένιος Τζιμογιάννης”, του κοινοβουλευτικού ινστιτούτου της, μέσα από μια άρτια οργανωμένη, πολυθεματική Εσπερίδα, ανέδειξε -σε όλες του τις πτυχές- το τεράστιο ζητούμενο της Ανθεκτικότητας της χώρας. Η Εσπερίδα, υπό το γενικό τίτλο, “Στρατηγικές Ανθεκτικότητας και Ψηφιακής Καινοτομίας στην Διαχείριση Σύγχρονων Κρίσεων”, που έλαβε χώρα στην Αίθουσα Εκδηλώσεων του Δήμου Χαλανδρίου, τεκμηρίωσε ολοκληρωμένα την αναγκαιότητα, το ζήτημα της Ανθεκτικότητας να ιδωθεί επιτέλους ως προϋπόθεση επιβίωσης, κοινωνικής συνοχής και δημοκρατικής λογοδοσίας.
Οι διακεκριμένοι Εισηγητές της Εκδήλωσης ήταν, ο Δρ Γεώργιος Χλούπης, Καθηγητής στο Τμήμα Τοπογραφίας και Γεωπληροφορικής, του Πανεπιστημίου Δυτικής Αττικής, Διευθυντής του Εργαστηρίου Βιώσιμων Συστημάτων και Ανθεκτικών Υποδομών και του Μεταπτυχιακού Προγράμματος στη Διαχείριση Γης και Ακινήτων, ο Ηλίας Τσιμπιδάρος, Υπεύθυνος της Θεματικής Ομάδας Πολιτικής Προστασίας της ΝΙΚΗΣ, ο Παναγιώτης Αναστόπουλος, με διεθνή εμπειρία και θητεία σε θέσεις ευθύνης Πολιτικής Προστασίας και ο Νικόλαος Κολοβός, Υποστράτηγος εν αποστρατεία, του Πυροσβεστικού Σώματος. Άπαντες ανέδειξαν από διαφορετικές αφετηρίες το γεγονός ότι, οι πρόσφατες φυσικές καταστροφές στην Ελλάδα, αποτύπωσαν -με οδυνηρό τρόπο- μια πικρή αλήθεια: Η επιχειρησιακή ετοιμότητα, ο διατομεακός συντονισμός και η αξιοποίηση της ψηφιακής τεχνολογίας παραμένουν σε επίπεδο διακηρύξεων, ενώ η αναφορά τους δεν υπηρετεί την Πρόληψη αλλά στρατηγικές επικοινωνιακής διαχείρισης καταστροφών που θα μπορούσαν να αποφευχθούν ή να μετριαστούν. Ταυτόχρονα, ζητούμενα παραμένουν, τόσο η ενίσχυση της Αυτοδιοίκησης, με σύγχρονα εργαλεία και επαρκείς πόρους, όσο και η ανάδειξη του πολίτη στο επίκεντρο ενός Συστήματος Πολιτικής Προστασίας, που θα δίνει έμφαση στην καθολική συμμετοχή των πολιτών στον Εθελοντισμό και στην Πρόληψη. Ακόμη, οι ομιλητές υπογράμμισαν την ανάγκη, η Πολιτική Προστασία να πάψει να συνιστά έναν παρωχημένο, διοικητικό μηχανισμό. Καθότι, η αντιμετώπιση της κλιματικής Κρίσης, τα ακραία καιρικά φαινόμενα, οι υβριδικές απειλές και οι ποικίλες τεχνολογικές εξαρτήσεις, απαιτούν ένα Κοινωνικό Συμβόλαιο Εμπιστοσύνης, μεταξύ κράτους και πολίτη. Κάτι που είναι εφικτό και επιβεβλημένο, αν αξιοποιηθούν τα σύγχρονα συστήματα έγκαιρης προειδοποίησης, η ανάλυση μεγάλων δεδομένων, η τεχνητή νοημοσύνη για πρόβλεψη κινδύνων και οι ψηφιακές πλατφόρμες διαχείρισης κρίσεων. Το τεράστιο ζητούμενο της Ανθεκτικότητας, όπως τονίστηκε από όλους τους Εισηγητές, δεν μπορεί να εξαντλείται στην απολογία της Πολιτείας και σε επιμερισμούς ευθυνών. Είναι η στιγμή που απαιτείται Ανασχεδιασμός της Πολιτικής Προστασίας και υλοποίηση συγκεκριμένου πλάνου, με συνέπεια, διαφάνεια, αξιολόγηση και λογοδοσία. Στην κατεύθυνση αυτή, όπως τόνισε ο Δρ Διεθνών και Ευρωπαϊκών Σπουδών, Μιχάλης Χούπης, που συντόνισε την Εκδήλωση και συνόψισε τα συμπεράσματα των Εισηγήσεων, η ΝΙΚΗ, δια του Κ.Ε.Μ.Ε “Ευγένιος Τζιμογιάννης”, με υπευθυνότητα και παρρησία, άνοιξε έναν ουσιαστικό, δημόσιο διάλογο, με επιστημονική γνώση, θεσμική σοβαρότητα και κοινωνική ευαισθησία, για ένα Ανθεκτικό, Διαφανές και Τεχνολογικά Επαρκές Κράτος. Στην Εσπερίδα απηύθυναν χαιρετισμό, ο Πρόεδρος του Κ.Ε.Μ.Ε “Ευγένιος Τζομογιάννης”, Δρ Δημήτριος Μεταλληνός, Διδάσκων στο Ιόνιο Πανεπιστήμιο και η Βουλευτής της ΝΙΚΗΣ, Βόρειου Τομέα Αθηνών, Ασπασία Κουρουπάκη, η οποία, εκτός του πλαισίου για μια αποτελεσματική πρόληψη, ανέδειξε τα σημαντικότερα προβλήματα Πολιτικής Προστασίας, όπως αυτά αποτυπώνονται στην Αττική

Μέγας Ἀλέξανδρος, ἀπὸ τὴν Πέλλα στὴν αἰωνιότητα
2026-06-13 19:00 - 21:30
Μὲ ἀφορμὴ τὴν ἐπέτειο τοῦ θανάτου τοῦ Μεγάλου Ἀλεξάνδρου, στὶς 13 Ἰουνίου τοῦ 323 π.Χ. ἢ στὶς 11 Ἰουνίου σύμφωνα μὲ ἄλλες ἱστορικὲς πηγὲς — ἡ Πέλλα, ἡ γενέτειρά του, ἀποτίνει φόρο τιμῆς στὴν κορυφαία αὐτὴ μορφὴ τῆς παγκόσμιας ἱστορίας μέσα ἀπὸ μιὰ ἐκδήλωση ἀφιερωμένη στὴ ζωή, τὸ ἔργο καὶ τὴ διαχρονικὴ κληρονομιά του.
Ἡ ἐκδήλωση , ποὺ διοργανώνει τὸ Κέντρο Ἔρευνας Μελετῶν καὶ Ἐπιμόρφωσης «Εὐγένιος Τζιμογιάννης», αποκτά ἰδιαίτερο συμβολισμὸ στὶς ἡμέρες μας, καθὼς ὑπενθυμίζει τὶς ἱστορικὲς ρίζες μιᾶς προσωπικότητας παγκόσμιας ἐμβέλειας, ἡ ὁποία συχνὰ βρέθηκε στὸ ἐπίκεντρο διαφορετικῶν ἑρμηνειῶν καὶ διεκδικήσεων. Μέσα ἀπὸ τὴν ἐπιστροφὴ στὴ γενέτειρά του ἀναδεικνύεται μὲ τὸν πλέον αὐθεντικὸ τρόπο ἡ ἱστορικὴ καὶ πολιτιστικὴ μήτρα ἀπὸ τὴν ὁποία ἀναδείχθηκε ὁ Μέγας Ἀλέξανδρος, ἐνῷ παράλληλα ἐνισχύεται ἡ σύνδεση μὲ τὴν ἱστορική μας κληρονομιὰ σὲ μιὰ ἐποχὴ ὅπου ἡ λήθη ἀπειλεῖ νὰ ἀποδυναμώσει τὴ σχέση τῶν κοινωνιῶν μὲ τὸ παρελθόν τους.
Στὸ πλαίσιο τῆς ἐκδήλωσης, δύο διακεκριμένοι ὁμιλητὲς θὰ προσεγγίσουν τὴ μεγάλη προσωπικότητα τοῦ Μακεδόνα βασιλιᾶ καὶ τὴ διαχρονικὴ ἐπίδρασή του στὴν ἱστορία, τὸν πολιτισμὸ καὶ τὴν πορεία τοῦ ἑλληνισμοῦ, φωτίζοντας πτυχὲς τοῦ ἔργου καὶ τοῦ ὁράματός του ποὺ ἐξακολουθοῦν νὰ ἐμπνέουν μέχρι σήμερα.
Ἡ βραδιὰ θὰ πλαισιωθεῖ ἀπὸ τὴ συμμετοχὴ μακεδονικῶν χορευτικῶν συλλόγων καὶ παραδοσιακοῦ μουσικοῦ συγκροτήματος, συνδέοντας τὴν ἱστορικὴ ἀναφορὰ μὲ τὴ ζωντανὴ πολιτιστικὴ παράδοση τοῦ τόπου. Οἱ χοροί, ἡ μουσικὴ καὶ τὸ παραδοσιακὸ γλέντι ποὺ θὰ ἀκολουθήσει θὰ ἀναδείξουν τὴ συνέχεια τοῦ πολιτισμοῦ μας μέσα στὸν χρόνο, ἀπὸ τὴν ἀρχαία Μακεδονία ἕως τὴ σύγχρονη λαϊκὴ ἔκφραση.
Ἡ Πέλλα τιμᾶ τὸν σπουδαιότερο γιό της καὶ προσκαλεῖ τὸ κοινὸ σὲ μιὰ βραδιὰ ἱστορίας, γνώσης, παράδοσης καὶ πολιτισμοῦ, ἐκεῖ ὅπου ξεκίνησε ἡ πορεία τοῦ ἀνθρώπου ποὺ ἔμελλε νὰ περάσει ἀπὸ τὴν Πέλλα στὴν αἰωνιότητα.

Ἐκ μέρους τοῦ Δ.Σ.
Ὁ Πρόεδρος
Δημήτριος Γ. Μεταλληνός
